Papersnake/gushiwen huggingface dataset:
送贾文学入京
浦源（明代）

春城送别已斜阳，花发官亭酒正香。
远骑青山江上路，新莺细柳禁中墙。
疏星北阙趋朝早，澹月南宫听漏长。
谁谓贾生年最少，独能陈策辅君王。
渔翁
刘攽（宋代）

老翁年侵耕作苦，官田税多不敢住。身携儿孙事渔钓，编竹为家寄江浦。

朝寻菱芡逗烟水，暮饭鱼虾宿风雨。人生如此亦自由，何用车马称公侯。
卓牌子近
袁去华（宋代）

曲沼朱阑，缭墙翠竹晴昼。金万缕、摇摇风柳。还是燕子归时，花信来后。看淡净洗妆态，梅样瘦。春初透。

尽日明窗相守。闲共我焚香，伴伊刺绣。睡眼腾腾，今朝早是病酒。那堪更、困人时候。
杂赋
陆游（宋代）

昔人莽莽荒丘里，陈迹纷纷朽简中。
毕竟是非谁辨得，举杯吾欲问虚空。
凤山任满留别
丁居信（清代）

海峤欣逢报政年，愧无异绩纪瑶编。灯残细阅琴堂卷，雨后勤瑶绿野田。

八社莺声迟驿使，半屏日色促行鞭。临歧依恋无他祝，大有频歌入舜弦。
奉使至申州，伤经陷没
刘长卿（唐代）

举目伤芜没，何年此战争。归人失旧里，老将守孤城。

废戍山烟出，荒田野火行。独怜浉水上，时乱亦能清。
问刘十九
白居易（唐代）

绿蚁新醅酒，红泥小火炉。
晚来天欲雪，能饮一杯无？
演雅十章 其二
张至龙（宋代）

櫩蛛巧经网，林鸠拙营巢。孰知拙反胜，网坏巢独牢。
济源草堂歌赠傅钦之学士
郭祥正（宋代）

秀气鸿濛济州曲，十歌清池万竿竹。竹里修椽架草堂，不羡长安买华屋。

春生广野碧玉柔，月拥翠岚银粉扑。低飞白鹭拣晴沙，闻晓黄鹂啭乔木。

明明长剑倚太行，拂拂愁烟蔽盘谷。重冈渐远势愈高，云开青出分秋毫。

龙蛇鳞甲雪霜洗，壮士四顾空提刀。阴晴万变恣吟写，三叠琴声猿夜嗥。

君不见古来功名输隐叟，种桃采芝皆皓首。不将机械搅灵源，能使形骸颇长久。

明公何年归草堂，扁舟我即浮沧浪。江鱼有味四时美，一蓑醉临芦花傍。

男儿彼此送终毕，自算此身无得失。江东片月过河阳，为照两处无何乡。
题李文则画四首 其四 逸少兰亭
张以宁（明代）

兰亭佳处忆曾过，已较前人感慨多。修竹茂林今在否，画中一看意如何。
拟寒山寺 其一一五
释怀深（宋代）

出家要清闲，却被人使唤。门徒数百家，追陪日忙乱。

施利得十千，人情费七贯。彼此没便宜，他年难打算。
寄王二十
刘敞（宋代）

累累烦书札，悠悠感别离。平生义缱绻，相忆路逶迤。

羁旅老将至，江湖天一涯。佯狂人事绝，乘兴尔难期。
典衣曲
陈鸿（明代）

典尽衣难赎，邻家夜捣砧。
那堪风露冷，儿女说秋深。
访隐居孙明复山斋二首
孔道辅（宋代）

脱屐名场蕴壮图，君方举逸待嘉谟。
即期鹤版临岩室，万叠云山恋得无。
送月堂之云门扫古岩塔
清恒（清代）

风斜雨细一帆轻，又向山阴道上行。若到香炉峰背后，伤心莫听杜鹃声。

群山秀簇古云门，佛阁镫微影渐昏。知否故人头尽白，不谈往事已销魂。

玉笥山空宝镜寒，无人击竹笥栏干。惟遗挂锡松千尺，化作蛟龙月上蟠。
九日下水
林亦之（宋代）

黄花时候苦思乡，急水还家一日强。
不道南风打头上，客船摇橹作重阳。
山中
司空图（唐代）

凡鸟爱喧人静处，闲云似妒月明时。

世间万事非吾事，只愧秋来未有诗。
至万安寄吉守李献父大夫
郭祥正（宋代）

江水成文地最奇，风流太守更能诗。送将腊尽梅花怨，唤得春能燕子知。

一饷功勋真梦寐，千年名字付伤悲。盛携樽酒频赓唱，幕下高才似牧之。
苏文饶往昌国意颇惮之送以诗因勉之
陈瓘（宋代）

已闻舟楫具，那得苦留君。
雨过霜风急，帆飞雪浪分。
长途方策足，暇日正论文。
功业他年事，风波岂足云。
汉诏郡县行乡饮酒礼颂诗
洪遵（宋代）

绵蕝无传，莫克用人。
孰播其馨，孝明是似。
少年行
杜甫（唐代）

马上谁家薄媚郎，临阶下马坐人床。

不通姓字粗豪甚，指点银瓶索酒尝。
高陵篇（并序）
卢熊（明代）

高陵者，吴武烈皇帝所葬，在今平江盘门外三里。
其妻吴夫人，子长沙桓王，皆附焉。
至正廿三年冬十一月，熊与同郡沈征君伯熙父访之。
征君因言：“余向曾过此，闻父老言地属沙湖金氏墓，上
有木如虬龙然，每阴雨，若鬼物操舟荡漾之状。
人或逐之，不见。
寻伐树掘地，得金船长二尺许，其怪遂息。
距今四十余年矣。
”是日徘徊其下，久之而归。
因作此诗，且为著辨，以启封殖之端云。
炎精昔衰谢，海内皆鼎沸。
董卓乱天常，曹瞒据神器。
皇图竟沦没，昭烈尚颠沛。
大野龙蛇斗，强弱共吞噬。
有吴起江东，父子迹相继。
破虏既忠壮，讨逆亦猛锐。
发愤兴王业，指顾定吴会。
句章破妖党，长沙掳勇鸷。
灵威慑遐迩，义声薄中外。
叱咤宛颍平，驰骋风霆厉。
园陵赖修塞，山越销氛沴。
徇国誓捐躯，赍恨悲早世。
四叶垂鸿烈，三方开鼎峙。
庙号极尊崇，功德褒显谥。
□□□□□，补益见明智。
当年奉烝尝，同穴祔幽竁。
后代得贤令，洒扫给奴隶。
斯文传至今，读者为歔欷。
讵知岁月久，椎剽堕奸计。
铭传赤乌字，镜括苍螭鼻。
瑰珍付豪敓，遗甓留款识。
或云金龙船，光怪发灵掞。
云旗纷<方人>蹇，鬼物啸阴晦。
登陟增感伤，宰木亦斩刈。
骊山锢三泉，徒为身后累。
俯仰千载余，英雄凛生气。
伊谁任封殖，激劝由长吏。
陈诗系风教，拭目睹高谊。
魂兮或可招，欲效楚人{此夕}。
次韵季直弟春日雪
喻良能（宋代）

休惊双鬓二毛加，且喜东君发物华。
未向林梢开嫩叶，先於檐物舞飞花。
鼠须正好书春帖，蟹眼偏宜试露芽。
便欲扁舟访安道，不堪山驿水程赊。
定风波（七·金山寺化城阁）
仲殊（宋代）

南徐好，浮玉旧花宫。琢破琉璃闲世界，化城楼阁在虚空。香雾锁重重。天共水，高下混相通。云外月轮波底见，倚阑人在一光中。此景与谁同。
遣兴二首 其一
赵蕃（宋代）

秋清意自佳，况此山崦静。今晨风日暖，亦复起我病。

丛深木樨多，激烈香成阵。何必薝卜林，方能明佛性。
采桑词 其二
张庚（清代）

不惜辛勤饷，终朝更达晨。他时成锦绣，知上阿谁身。
偈倾一百六十九首
释智朋（宋代）

老僧轩前黄菊花，不可胜数如恒沙。
谁在画楼沽酒处，相邀来吃赵州茶。
忆黄梅 江雪思家
易顺鼎（清代）

墙角垂杨绿剩。岸觜误，枫红尽。凝望酒船来，一晌等此际。

江天便飞鸥也没，芦花里、几个乌篷厮并。梦归迥，故山扉刚掩定。

玉瓶汲墙阴井。月华端正鹤初醒。痴绝园童，要扫开梅影。

寒翠满修竹，吾庐三径。
中秋日泛湖杂诗 其六
邹浩（宋代）

荷花影里逢君辈，棋子声中愧我能。拟上高楼对殷浩，更凭长啸引孙登。
夏云
黄裳（宋代）

数叠奇峰插空碧，舒卷光阴度红日。莫道无心空自閒，天地为炉果何恤。

愿移炎赫归至冥，请开蒸郁还太清。从龙以往荡妖气，蟊贼欲滋今自坑。

晚来载雨落何处，一片俄从北偏举。区区此意焉用留，能作几家轩上秋。
和此阳先生感兴诗二十首
刘黻（宋代）

阴阳著太极，万化惟一中。
权衡迭轩轾，枢纽相始终。
人受命以生，今古穉耄同。
彼昏自不觉，安用尤聩聋。
蝶恋花 其八
俞士彪（清代）

几上玉炉初断火。谁把朱门，未晚和愁锁。月入重帘人一个。

影儿着意周旋我。

恰记凤楼相对坐。到得而今，寂寞如何卧。风过绿窗寒叶堕。

可怜梦也无缘做。
登秦岭
王禹偁（宋代）

巉岩石上候肩舁，因想前贤似坦途。
韩愈谪官忧瘴疠，乐天左宦白髭须。
商於郡僻何人到，秦岭峰高我仆痡。
且咏诗章自开解，仕从霄汉落泥涂。
送贾校书东归寄振上人（一作振上人院喜见贾弇兼酬别）
李益（唐代）

北风吹雁数声悲，况指前林是别时。秋草不堪频送远，

白云何处更相期。山随匹马行看暮，路入寒城独去迟。

为向东州故人道，江淹已拟惠休诗。
听萧君姬人弹琴
卢仝（唐代）

弹琴人似膝上琴，听琴人似匣中弦。二物各一处，

音韵何由传。中风质气两相感，万般悲意方缠绵。

初时天山之外飞白雪，渐渐万丈涧底生流泉。

风梅花落轻扬扬，十指干净声涓涓。昭君可惜嫁单于，

沙场不远只眼前。蔡琰薄命没胡虏，乌枭啾唧啼胡天。

关山险隔一万里，颜色错漠生风烟。形魄散逐五音尽，

双蛾结草空婵娟。中腹苦恨杳不极，新心愁绝难复传。

金尊湛湛夜沉沉，馀音叠发清联绵。主人醉盈有得色，

座客向隅增内然。孔子怪责颜回瑟，野夫何事萧君筵。

拂衣屡命请中废，月照书窗归独眠。
代祖父次韵酬罗君宝见赠
廖刚（宋代）

萧条门巷陋于颜，老去青春仅得闲。心画传家无计策，手谈留客谩机关。

静思往事千年上，俯叹劳生一梦间。多谢光临无别意，为闻流水与高山。
撷菜
苏轼（宋代）

秋来霜露满东园，芦菔生儿芥有孙。
我与何曾同一饱，不知何苦食鸡豚。
题薛淡园墨竹
姚广孝（明代）

淡淡烟中映夕曛，疏疏石上拂晴云。展图却忆西冈夜，坐听秋声亦有君。
赠城郭道士
孟郊（唐代）

望里失却山，听中遗却泉。松枝休策云，药囊翻贮钱。

曾依青桂邻，学得白雪弦。别来意未回，世上为隐仙。
望远行
柳永（宋代）

长空降瑞，寒风剪，淅淅瑶花初下。乱飘僧舍，密洒歌楼，迤逦渐迷鸳瓦。

好是渔人，披得一蓑归去，江上晚来堪画。满长安，高却旗亭酒价。

幽雅。乘兴最宜访戴，泛小棹、越溪潇洒。皓鹤夺鲜，白鹇失素，千里广铺寒野。

须信幽兰歌断，彤云收尽，别有瑶台琼榭。放一轮明月，交光清夜。
赠嗣直弟颂十首
黄庭坚（宋代）

虽受然灯记，不从然灯得。
若会翻身句，弥勒真弥勒。
送友人
刘宰（宋代）

年来去客半西东，须信劳生等转蓬。
万里相望成别恨，一声何处递冥鸿。
人情对景分尤乐，月色于今岂异同。
莫把壮怀成索寞，举杯聊与吸清风。
輓赵秋晓
陈庚（宋代）

客至支筇出，俱云步履强。
礼犹尚筋力，病忍谓膏肓。
此别终千古，相陪苦一霜。
萧萧亭畔柳，回首重凄凉。
吴王夫差
王十朋（宋代）

西施未必解亡吴，祇为谗臣害霸图。早使夫差诛宰嚭，不应麋鹿到姑苏。
早春十咏 其四
王畛（元代）

依依垂杨柳，青眼窥阳春。年年邮亭路，攀折送行人。

临风搴翠缕，映日镕黄金。如何不自持，飘扬逐芳尘。
水调歌头·濯锦桥边月
周紫芝（宋代）

濯锦桥边月，几度照中秋。年年此夜清景，伴我与君游。万里相随何处，看尽吴波越嶂，更向古徐州。应为霜髯老，西望倚黄楼。天如水，云似扫，素魂流。不知今夕何夕，相对语羁愁。故国归来何事，记易南枝惊鹊，还对玉蟾羞。踏尽疏桐影，更复为君留。
颂古二十四首
释胜（宋代）

太孤太赊日杲杲，璞玉浑金恶种草。
无负平生雪此冤，不如一阵香风扫。
南柯子·山冥云阴重
王炎（宋代）

山冥云阴重，天寒雨意浓。数枝幽艳湿啼红。莫为惜花惆怅对东风。
蓑笠朝朝出，沟塍处处通。人间辛苦是三农。要得一犁水足望年丰。
曹秀之待制罢福建还朝刘君玉待制自长沙移邓俱会郡下作七言叙别
刘敞（宋代）

华阁昭回云汉间，侍臣高选奉清閒。曹刘共许同时贵，楚粤初看报政还。

邂逅相逢惊远别，从君一笑发愁颜。莫教铙鼓催行色，更益春风雨鬓斑。
杨白花
黄谏（明代）

杨白花，白如雪。狂风一夜起长秋，吹落江南踪已绝。

漫天飘荡惹人情，落日清歌思未歇。
忆故州
张籍（唐代）

垒石为山伴野夫，自收灵药读仙书。

如今身是他州客，每见青山忆旧居。
寿黄端四大士
释今无（明代）

笑语云中自在仙，功深调燮亦忧悬。一杯好酒文园赋，三径秋光元亮天。

庇我事多情似醉，活人心普福如泉。年年剩有罗浮梦，四百松杉对晓烟。
夏夜喜汪薪甫至
戴福震（清代）

虚籁挂空碧，孤镫影欲沈。倦云凉倚屋，清簟静眠琴。

肝胆酒边气，文章天外心。清谈忘夜久，挥麈坐花阴。
寄晦庵二首 其一
赵蕃（宋代）

道大谁能与，才难圣所叹。浮云虽暂掩，宝气不终蟠。

走卒称司马，苍生起谢安。纵无临贺送，当有翰林观。
代人上师垣生辰
仲并（宋代）

盛世还生瑞世人，东风屈指岁华新。
祥烟不断千山晓，爱日无边万国春。
鸣玉珥貂扶紫极，櫜弓偃革转洪钧。
我民非敢私为寿，永作堂堂社稷臣。
蜀地多山而少平田因有云
石介（宋代）

五谷无种处，蜀民土田窄。
凝岩顽石长不休，诜诜赤子将何食。
同德阁期元侍御李博士不至各投赠二首 其二
韦应物（唐代）

官荣多所系，闲居亦愆期。高阁犹相望，青山欲暮时。
沿溪转山入野亭小饮甚适
袁说友（宋代）

惜此青青一日春，爱閒因得两三人。
放身度密穷山崦，随意居宽趁水滨。
逸饮不成愁淡薄，苦吟终是喜清新。
物华时世相流转，今古之间几窖尘。
题范宽秋山小景
楼钥（宋代）

山高最难图，意足不待大。
尺楮眇千里，长江浸横翠。
画家杂云烟，戃怳徒意会。
苟或森三尺，便若俗子对。
此画格律严，兴寄独超迈。
洗眼映窗明，妙处乃不昧。
流泉见原委，著屋分向背。
推车度危桥，指路向关隘。
轻舟最渺茫，浦屿如有待。
山稜瘦露骨，汀洲横若带。
木叶黄欲脱，秋容俨然在。
霜余无片云，历历数沙界。
搜寻目力疲，欲赋无可柰。
近山才四寸，万象纷纳芥。
欲识无穷意，耸翠更天外。
次韵郑守舜举喜雪四首
韩元吉（宋代）

使君仙骨迥无俦，合上琼楼倒玉舟。
雪里渔蓑诗更好，盛传僧舍与歌楼。
枇杷晚翠
李昌祺（明代）

江南有佳植，名列果品中。仙郎乃独好，官舍亲培封。

亭亭异众乃，秀茂当严冬。深绿冷逾茂，繁青寒更浓。

满树叶葱茜，阴森密成丛。岁晏不改色，傲睨雪与风。

所以玩物者，爱比松柏同。灌溉役舆隶，赋咏劳群公。

人物两奇特，永言播无穷。
一枝春 柳慵花困芳信将阑雨细风尖峭寒犹逼拈草窗韵寄
刘炳照（清代）

帘卷东风，逗轻寒、又酿丝丝愁雨。芳辰暗数，误了探芳情绪。

啼雨睡醒，任消瘦、杏娇桃妩。无奈是、庭院深深，一片湿云浓聚。

阑干那回凭处。笑无端、又惹情丝千缕。幺弦断矣，懒检绿窗琴谱。

红绡翠减，怎禁得者番春妒。空自盼、双燕归来，替侬寄语。
雨后出岔河野望杂兴五章 其五
姚燮（清代）

草藉水牛眠，溪回出钓船。石泉溅作雨，林气蓄成烟。

野鸟迎暄语，山塍入晚妍。柴桑知不隔，尘虑一为蠲。
卜算子（梦仙）
曹冠（宋代）

午枕梦游仙，身到蓬莱境。何事莺声啭绿杨，刚把人惊醒。

乘兴莺琴尊，寄傲吟光景。绕舍清阴映远岑，香篆槐堂静。
杂咏五言八首
刘克庄（宋代）

园令词章妙，君王悔悟深。
能回九重眷，只卖百斤金。
怀文雅俨上人
蔡襄（宋代）

填填车马走沙尘，中有伊人离俗氛。
千里不逢京下信，五年虚断海边魂。
何穷世事秋林叶，自在心灵晚岫云。
闻道西堂今粹隐，暮钟朝磬欲何云。
题吉水南华寺 其二
刘弇（宋代）

野兴由来惬杖藜，层峦影里见翚飞。虚空一炷起凝碧，化作九天云染衣。
览渭帅王龙图西行诗集
韩琦（宋代）

久陟风骚上将坛，更持旄钺抚边关。山川满目吟虽苦，戈甲藏胸意自闲。

威望昔尝流塞外，雅歌今复奏兵间。禁中日夜思颇牧，四牡看随杕杜还。
复程平叔
陈造（宋代）

早岁雄文手自编，偶同闻喜听钧天。
漫为官去吾何取，肯寄诗来子定贤。
潘岳自怜头易白，士安况苦病相缠。
羡君身健须如漆，万里亨衢稳著鞭。
读史
陆游（宋代）

南言莼菜似羊酪，北说荔枝如石榴。自古论人多类此，简编千载判悠悠。
兵后寻边三首
李山甫（唐代）

千里烟沙尽日昏，战馀烧罢闭重门。新成剑戟皆农器，

旧著衣裳尽血痕。卷地朔风吹白骨，柱天青气泣幽魂。

自怜长策无人问，羞戴儒冠傍塞垣。

旗头指处见黄埃，万马横驰鹘翅回。剑戟远腥凝血在，

山河先暗阵云来。角声恶杀悲于哭，鼓势争强怒若雷。

日暮却登寒垒望，饱鸱清啸伏尸堆。

风怒边沙迸铁衣，胡儿胡马正骄肥。将军对阵谁教入，

战士辞营不道归。新血溅红黏蔓草，旧骸堆白映寒晖。

胸中纵有销兵术，欲向何门说是非。
咏渔父
徐侨（宋代）

只把丝纶当酒金，世间万事不关心。
月移篷影醒未醒，人在芦花深更深。
小怀仙 其七
彭日贞（明代）

来途苦短去途修，超忽仙踪竟莫留。铜雀事非伤邺水，罗浮梦断恨东洲。

绛巾字迹啼痕暗，宝镜光销电影流。剩有香云湘箧底，千丝如绾死生愁。
和子华见寄
韩维（宋代）

松柏无心自后凋，此心无物更寥寥。
伯夷岂是归周晚，孟子空嗟出昼遥。
谈道每嗤犹有待，当官常欲取非招。
荒园寂寞无谁语，兰菊幽香没艾萧。
横吹曲辞。关山月
沈佺期（唐代）

汉月生辽海，曈曨出半晖。合昏玄兔郡，中夜白登围。

晕落关山迥，光含霜霰微。将军听晓角，战马欲南归。
再题郜彦清万壑松涛
成廷圭（元代）

秋入空山万窍鸣，山前山后乱潮生。不知天籁非人籁，却认风声似海声。

直干也随羊角旋，高枝唯恐鹤巢倾。毕宏韦偃还听否，惨淡经营画得成。
屋上乌亦好
林希逸（宋代）

我访山家友，遥看屋上乌。不知何事好，所爱与人俱。

竹外参差何，檐间八九雏。只应交缱绻，却喜汝喧呼。

谁赋牙高啄，因吟尾毕逋。待令鸥可狎，物我两俱无。
巫夔道中杂歌四首
黄辉（明代）

悬梯东折复西还，双磴斜开碧玉关。
不雨不晴天着睡，冷云横出梦中山。
野次欲访于从周不果因寄二首
王炎（宋代）

见说南山下，云霞好隐居。
草深幽径断，心远俗人疏。
倚杖时观获，焚香只读书。
宦游无此乐，令我忆吾庐。
咏蕙
赵蕃（宋代）

莫与兰争长，风期本自同。
俱高汉赋上，并录楚词中。
斛种当书屋，篮移自佛宫。
更余千个竹，相与慰诗穷。
墙上难为趋行
刘基（明代）

弱水不可以航，石林不可以车。
人生贵守分，墙上难为趋。
茫茫八极内，挟径交通衢。
纷纷皆辙迹，扰扰论锱铢。
焦原诧齐踵，龙颔夸探珠。
片言取卿相，杯酒兴剪屠。
机事一朝露，妻子化为鱼。
林间有一士，蓬蒿翳穷庐。
种稻十数亩，种桑八九株。
有酒且饮之，无事即安居。
孰知五鼎食，聊保百年躯。
悠悠身后事，汲汲复何如。
闻沈纯甫以尚宝丞召入志喜有作
欧大任（明代）

凤城芳草映垂杨，尚忆从君典鹔鹴。气夺将军迎长孺，疏扶名鹔击安昌。

八千未苦征蛮戌，万里今远奉玺郎。我向江东思握手，夜凭星汉望明光。
题吕节夫园亭十一首 其五 众芳阁
周紫芝（宋代）

草木有盛德，俗眼未易观。幽姿不可见，微香在林间。

植我东篱菊，艺此九畹兰。芳意似有知，为君笑朱栏。
和茗楼南河泊之作即用九佳韵
张之洞（清代）

江海无能一病骸，独欣薮泽免尘埋。早凉树鹊声先喜，残睡渔翁眼乍揩。

谋野曾无裨谌获，游车姑学邵雍乖。鉴湖傥荷君恩赐，致仕何妨被硬差。
采桑子
晏几道（宋代）

征人去日殷勤嘱，莫负心期。寒雁来时。第一传书慰别离。

轻春织就机中素，泪墨题诗。欲寄相思。日日高楼看雁飞。
灯草
萨都剌（元代）

天涯何处无青青，王孙去后䕷芜深。瑶田手种绿玉发，道是无芜却有心。

此心未明人未识，金篦剖腹森如戟。撮将一缕玉虫儿，散作万家红粟粒。

侯门珠网百面霞，秦楼玉树双头花。慧灯莫与群迷染，正性何愁欲镜遮。

韩堂风露光微颤，万古圣贤对面面。但勤挑剔不惮劳，万炬金莲红药院。
璚花珠月二名姬
杨维桢（元代）

新年春色在邻家，队子三三聚馆娃。月满十分珠有价，花开第一玉无瑕。

蒲萄酒滟沈樱颗，翡翠裙翻踏月牙。老子围红先点笔，诗成勉饮玉莲华。
不欺斋
周文璞（宋代）

陈兄榜名不欺斋，不欺本自诚中来。
晚周洙泗汉伊雒，中间此道寒如灰。
不欺斋中一尊酒，兄乎此意差耐久。
真情往往到僮仆，何况亲知与朋友。
君不见汤脱胡桃一语失，此是迂翁年少日，
陈兄再拜吾事毕。
横山耸翠
柳叙（宋代）

兰阴山跨浴溪南，春破峰颜三月三。
松柏森森翻野籁，竹梧隐隐扑晴岚。
高摩云汉千寻路，倒浸峰峦百尺潭。
此外未知谁洞府，试春游骑必停骖。
中秋遇雨
韩琦（宋代）

待月中秋一肆筵，雨轻云晦似无缘。何须寒影摇杯面，且命高歌醉目前。

莫向此宵空怅望，定应明夜亦婵娟。凭栏可奈时人意，不爱清光只重圆。
物外杂题
陆游（宋代）

粉堞临江渚，朱桥枕市楼。
长吟策小蹇，又度一年秋。
成都观牡丹
范镇（宋代）

自古成都胜，开花不似今。径围三尺大，颜色几重深。

未放香喷雪，仍藏蕊散金。要知空色论，聊见主人心。
乐游原
李商隐（唐代）

万树鸣蝉隔岸虹，乐游原上有西风。
羲和自趁虞泉宿，不放斜阳更向东。
董楼
白玉蟾（宋代）

文章道德今谁似，事业功名我不无。
十载江湖一杯酒，夜深说与董归奴。
采桑子·江南春信梅先赋
佚名（宋代）

江南春信梅先赋，休道春迟。映竹开时。姑射仙人雪作肌。青楼且莫吹羌管，留劝金卮。折取高枝。香满名园蝶未知。
牧牛
方一夔（宋代）

我有折角牛，放在前山麓。山瘦石棱棱，岁月老觳觫。

掺掺过百指，仰此种田谷。短笛卧斜阳，我饭何时足。
四和
项安世（宋代）

周家石鼓嵯峨，从臣才艺心多。
所期唤起雅颂，渠止镌成隶科。
和王粹中
姜特立（宋代）

昔年曾踏软红尘，回首修门七换春。
官职不多还不欠，交情无旧亦无新。
有花日日招嘉客，问字时时接近邻。
且愿梅山新秫熟，许君长作醉归人。
夜归
张履（清代）

层阴雪意交，扁舟路修永。来帆一黑中，舟子相声警。

沿洄入前溪，风峭断冰打。深林几人家，隐约寒镫耿。

渚禽宿未安，村犬吠还静。扣舷一以吟，思与夜俱冷。
溱洧
佚名（先秦）

溱与洧，方涣涣兮。士与女，方秉蕑兮。女曰观乎？士曰既且，且往观乎！洧之外，洵訏且乐。维士与女，伊其相谑，赠之以勺药。
溱与洧，浏其清矣。士与女，殷其盈矣。女曰观乎？士曰既且，且往观乎！洧之外，洵訏且乐。维士与女，伊其将谑，赠之以勺药。
中夏昼卧
刘兼（唐代）

寂寂无憀九夏中，傍帘依壁待清风。
壮图奇策无人问，不及南阳一卧龙。
重游香林寺得游字
唐之淳（明代）

废刹委荒丘，重来是薄游。诗因灵辙赋，衣为大颠留。

榻煖深宜晚，钟清迥得秋。细思关去住，欲别更须谋。
次膺哀辞三首 其一
李昭玘（宋代）

翻然矫首奉恩除，却似当年擢第初。憔悴九衢林下客，光明一轴锦装书。

冯陵河岳才无敌，绘画乾坤思有馀。方板赤虬何太迫，君王曾未识相如。
进衣
郑善夫（明代）

何处避冰雪，频怀负日暄。未衰筋力惫，独立布衣存。

列子愁居郑，袁安早闭门。粤南多爽气，归去牧鸡豚。
和蔡仲谋苦热
梅尧臣（宋代）

大热曝万物，万物不可逃。
燥者欲出火，液者欲流膏。
飞鸟厌其羽，走兽厌其毛。
人亦畏絺綌，况乃服冠袍。
广厦虽云托，呼风不动毫。
未知林泉间，何以异我曹。
蝇蚊更昼夜，肤体困爬搔。
四序苟迭代，会有秋气高。
卫恒往来贴赞
岳珂（宋代）

书既造妙，摹者惟欲取其肖。
摹既逼真，题者不必托诸人。
以实传信，万古一晋。
无目睫之徇，视御府之印。
积雪未晴正旦朝贺大庆殿口号八章
程公许（宋代）

万点华星续续来，宫门未放玉{上竹下氐}开。
忍寒少待晨光透，不住催班引上台。
苦雨忆皇甫冉
钱起（唐代）

凉雨门巷深，穷居成习静。独吟愁霖雨，更使秋思永。

疲痾苦昏垫，日夕开轩屏。草木森已悲，衾帱清且冷。

如何游宦客，江海随泛梗。延首长相思，忧襟孰能整。
九日阴雨不止病中把酒示诸子三首 其三
苏辙（宋代）

庭菊兼黄白，村醪杂圣贤。微吟还自喜，不饮信徒然。

陶亮贫非病，孟嘉醒亦颠。相看莫相笑，与尔各当年。
点绛唇
曹勋（宋代）

晓日浓阴，冷云遮断山无数。雁飞筝柱。都向愁边去。

帘影沈沈，飞缕芳香度。深庭户。且寻欢聚。雪意还成雨。
丹灶
郑玠（宋代）

灵迹曾传葛稚川，至今丹灶尚依然。
谁云碧海三山岛，别是朱明一洞天。
龙出玉京成往事，鹤来华表是何年，
尘埃勿叹空回首，到得仙山亦有缘。
秋怀五首
李谦（宋代）

西风入商管，众木夜有声。
候虫竟何为，聒聒终夕鸣。
彼亦有所思，感此岁月征。
人生岂异适，长啸一拊楹。
和后村口占一首
林希逸（宋代）

老去田翁多狎友，年来观主换新衔。缘溪竹杖时行散，面壁蒲团渐放参。

休梦笔花寻砚滴，但看贝叶守灯龛。清朝越绋将修礼，留滞何妨似史谈。
送谈执权张南显归广州
白玉蟾（宋代）

送谈执权张南显归广州
七月送我东南道，八月送我西南道。
西南江沙黄茫茫，东南海水白浩浩。
海水飞作潮头来，潮头卷取潮舌回。
江沙一望渺千里，千里亦此一江水。
水外青山山外云，云边苍树树边村。
村有酒酤酤不得，小船寂寞愁黄昏。
大丈夫，不拘此，
无酒便如何，有酒亦乐只。
为问东南海水西南江，如何滔浮独未降。
岂不亦笑老先生，有如此水亦迷邦。
君但归，归去好，
人生有情为情恼。明朝轻舟当径度，
不须回首端州路。
战国策齐策(节选)
刘向（两汉）

孟尝君有舍人而弗悦，欲逐之。鲁连谓孟尝君日：“猿猴错木据水，则不若鱼鳖；历险乘危，则骐骥不如狐狸。曹沫奋三尺之剑，一军不能当。使曹沫释其三尺之剑‘而操铫鎒与农夫居垅亩之中，则不若农夫。故物舍其所长，之其所短，尧亦有所不及矣。今使人而不能，则谓之不肖；教人而不能，则谓之拙。拙则罢之，不肖则弃之，使人有弃逐，不相与处，而来害相报者，岂用世立教之道哉？”孟尝君日：“善！”乃弗逐。
拥鼻
韩偓（唐代）

拥鼻悲吟一向愁，寒更转尽未回头。绿屏无睡秋分簟，

红叶伤心月午楼。却要因循添逸兴，若为趋竞怆离忧。

殷勤凭仗官渠水，为到西溪动钓舟。
水龙吟 其三 九日次前韵
袁去华（宋代）

汉江流入苍烟，戍楼吊古临无地。清霜初肃，鹰扬隼击，青霄凌地。

新雁声中，夕阳影里，千崖秋气。念东篱采菊，龙山落帽，风流在、尚堪继。

引满松醪径醉。诵坡仙、临漳宵济。茱萸细看，明年谁健，空悲身世。

儿辈何知，更休说似，登山临水。那纷纷毁誉，耳边风过，我何曾记。
和聂之美重游东郡二首
司马光（宋代）

南湖重过又逢春，官柳虽疏亦解新。
台榭倾欹宾友散，临风愁杀独游人。
微之敦诗晦叔相次长逝，岿然自伤，因成二绝
白居易（唐代）

并失鹓鸾侣，空留麋鹿身。只应嵩洛下，长作独游人。

长夜君先去，残年我几何。秋风满衫泪，泉下故人多。
自咏
宋祁（宋代）

四十为郎信倦游，虚名韁锁太悠悠。
危心正似葵倾日，衰质先于柳望秋。
要路风尘疲骥足，故潭烟雨废槎头。
颍滩渐报耕畴熟，终乞閒身守一丘。
送夫四绝句
斗娘（明代）

因缘嗟不偶，永别事堪伤。
缝缉多辛苦，君看莫易忘。
水村即事
寇准（宋代）

虚斋临远水，吟钓度朝晡，
苇岸秋声合，莎亭鹤影孤。
片云藏叠巘，野烧起寒芜。
独步时吟望，离人隔五湖。
留题阁皂观
伊用昌（唐代）

花洞门前吠似雷，险声流断俗尘埃。雨喷山脚毒龙起，

月照松梢孤鹤回。萝幕秋高添碧翠，画帘时卷到楼台。

两坛诗客何年去，去后门关更不开。
湖上寓居杂咏 其三
姜夔（宋代）

秋云低结乱山愁，千顷银波疑不流。
堤畔画船堤上马，绿杨风里两悠悠。
春雨绝句
陆游（宋代）

恰喜西窗晚照明，虚檐又报雨来声。
端忧不用占龟兆，坏尽花时自解晴。
岸次见梅花不果折
刘摰（宋代）

武昌江口见江梅，紫萼瑶芳取次开。穷腊雪寒新霁后，满枝春色为谁来。

坐嗟陇首无人寄，莫使城楼有角哀。犹喜东风慰岑寂，暗香时许度蒿莱。
离合 其一 承乏淄青将发有怀故人寓郡望姓字
王世贞（明代）

唱郢同声人，昌辞忽中咽。昃影薄下舂，日垂虞渊辙。
林敬之挽词
叶适（宋代）

杂遝新河市，酸寒处士庐。
甘辞鲁穆馈，独著孟轲书。
篱坏从儿补，禾荒付客锄。
永嘉新有志，莫遣姓名疎。
秋阴次坦庵韵
朱凤翔（清代）

高楼暝色压帘阴，小立西风冷欲侵。寒蝶抱花疑雨重，乱鸦争欲觉烟深。

谩怜秋意成萧瑟，略遣间愁自酌斟。料理萸囊待重九，皋兰山好快登临。
立春七首
刘克庄（宋代）

古有道人皆朽骨，世无价宝是元身。
天公作意相裨补，又见咸淳第二春。
忆曲阜诸子
蒋蘅（清代）

去年沂水今连水，春暮怀人草未青。记得城南修禊日，玉兰花下写《兰亭》。
寄题赵尉若钰兰所六言四首
刘克庄（宋代）

平生憎鲍鱼肆，何处割山麝房。
试与君评花品，不如渠有国香。
寿王公詹七秩
胡应麟（明代）

琅琊门第旧称雄，握手翩翩大令风。函谷云霞新紫气，燕台日月旧青宫。

竹枝赋就徵才子，桃叶歌成教短童。闻道瑶池开燕日，万花如绣簇帘栊。
踏莎行
杨炎正（宋代）

宿鹭栖身，飞鸿点泪，不堪更是重阳到。一襟无处著凄凉。倚栏重尽斜阳倒。

瘦减难丰，悲伤易老，淡觞消得黄花笑。画眉人去玉篦存，浓愁如黛凭谁扫。
寄虔州东禅惠长老
陈舜俞（宋代）

山僧未识面，远想何潇洒。
客从赣上来，肯可必儒雅。
学诗拟柴桑，陈编长在把。
冥搜得佳句，冲淡相上下。
由来渊源远，知解妙空假。
史君固好善，公馀枉车马。
玄谈閒清吟，至乐匪尊斝。
借问岁早晚，重修远公社。
甑山
赵友直（宋代）

湖心一凸起金峦，举目浑如甑底看。
偃月苍松多少松，敲风翠竹两三竿。
石头苔藓痕常湿，叶底杨梅味带酸。
谁学林君来结屋，风光应不让孤山。
积翠楼 其二
曾季狸（宋代）

少日便怀丘壑情，看山看水饱曾经。如今积翠楼头望，看尽江南未了青。
感怀陈情
姚鹄（唐代）

恩重空感激，何门誓杀身。谬曾分玉石，竟自困风尘。

阴谷非因暖，幽丛岂望春。升沉在言下，应念异他人。
贤者之孝二百四十首 其一九一 崔道固
林同（宋代）

是谁迫我母，持炙至诸宾。惊起自接取，云宾此老亲。
双调南乡子 自题玉窗春晓图小影
郑兰孙（清代）

罗袖晓寒添。才罢晨妆掩镜奁。脸晕消红眉减翠，恹恹。

修到梅花亦可怜。

花艳尚如前。咏月吟风句懒拈。斜倚玉窗人倦也，仙仙。

疏影清香扑画帘。
一萼红 送周仪部奉使淮扬
李良年（清代）

雁归时，看使星移处，宫树晓莺流。杏酪清明，兰尊上巳，风物旧数扬州。

羡旌旆、锦坊南去，芳草外、偏映竹西楼。千里笙歌，三分烟月，一叶扁舟。

况有论诗宾从，解挥毫落纸，啸傲沧洲。红药无双，清泉第五，为君题遍春游。

凭仗桃花流水，寄与乡愁。
读亲征诏书二首 其二
王十朋（宋代）

诸将年来已极荣，回看烟阁欠功名。八年犹未平淮甸，一战那能复帝京。

畎亩忠臣自忧国，闾阎小子妄谈兵。凭谁决得天河水，一洗乾坤万里清。
东山松石歌和郑生
丘逢甲（清代）

大阴黑、耀灵匿，天上风云惨无色。飞虎伏、神龙蛰，龙色为松虎色石。

君不见南海之滨、东山之阴，松苍苍兮石碧。松石间，谁所祠？

睢阳张许双灵旗。前游者驱鳄韩昌黎，后则啼鹃带血之文文山来题词。

诸公皆与此松此石深相知。当松髯兮怒张、石齿兮愤吐，恍惚见斥庭凑，骂禄山而拒蒙古。

安知佛骨未焚、别出胡神欲代今天作之主。大海茫茫，环起胡虏，叛臣不必定在节使府。

坐令绛灌无文、随陆不武，衣冠道丧道实苦。松耶、石耶？

安得风云复奉尔为龙而为虎？吁嗟乎！长白山上有石虎立而参天，下为松花江，松涛万壑飞龙泉。

天昔生真人于其间，真人去今几世而几年。漫漫者海，生尘生烟，遮山蜃气而蛟涎。

何来精卫口衔木石欲填海。哀哉！海深不可填。我登东山，远睇长白，北向哀泪，匪泪伊血。

古人不我待，谁文章而谁气节。但见石非石兮、松非松，乃古人肝胆之轮囷、冠绂之从容，愿拜石作丈、松作公。

我昔在韩山，有石曰双旌。种松其间，畀成梁栋，支大厦之倾而惜其迟生。

松灵石顽，谁使松色石？长此冥冥。匪石实顽，石能补西北之天倾。

无奈娲皇日听笙簧谢不能，百神不敢言石言其事。

松声谡谡嗟天醉，风云兮不来，空山兀抱龙虎气。
西湖旧梦 其三
汪元量（宋代）

红桡绿舫荡清波，露脚斜飞湿芰荷。回首涌金门外望，里河犹自沸笙歌。
题钓台
徐照（宋代）

当时廊庙去，此地也成空。
草木多年换，儿孙近代穷。
无言伤末俗，久立慕高风。
梅福神仟者，新知是妇翁。
谢蕴文水仙花
晁说之（宋代）

飘零尘俗客，再见水仙花。
清芬二十载，饶杀兰杜家。
踏莎行 纳溪怀眉山何筠登
胡薇元（清代）

椎髻鸿妻，蓬头霸子。全家都上湘船尾。眠云石畔乳岩青，少彭湘下炊烟紫。

系马斜阳，浴沤逝水。山城斗大排疏齿。风流何逊晚来无，陇头消息春归矣。
早春宴上次高丽国使人诗韵
耶律铸（宋代）

白玉堂前一树梅，为谁零落为谁开。人生颜色不常好，且尽生前有限杯。
和袭美泰伯庙
陆龟蒙（唐代）

故国城荒德未荒，年年椒奠湿中堂。

迩来父子争天下，不信人间有让王。
采桑词 其一
张庚（清代）

采采复采采，柔条与老枝。浑忘纤手破，只是怕蚕饥。
赵忠毅公东方未明砚拓本
于源（清代）

五更待旦森袍笏，一疏书成夺奸魄。事成不成未可料，已拌贬谪同贞石。

白日委鬼作啸声，毒雾蔽天天不明。荷戈幸免碧血祸，觚棱回首难为情。

雁门关外埋秋草，此砚何年复归赵。流传曾入绣衣手，即今犹为子孙宝。

百年不洒蟾蜍泪，乾坤正气留铭字。尚传金石重人间，更想摩挲铁如意。
诉衷情（三之三）
邓肃（宋代）

从来云雨过巫山。只托梦魂间。何如醉逢倾国，春到一瓢颜。

歌窈窕，舞双鬟。掩云关。重城五鼓，月下西楼，不忍轻还。
颂古五首
释彦岑（宋代）

蛮奴赤脚上皇州，卖尽奇珍跨白牛。
贪著市朝人作市，又随歌舞上官楼。
多意气，好风流，月冷珠帘挂玉钩。
分明忘却来时路，百尺竿头辊绣毬。
急雨
陆游（宋代）

触热支离老病增，忽看东北片云兴。
疾雷载雨输膏泽，茂树生风洗郁蒸。
采药喜逢岷下客，说诗曾对剡中僧。
坐令身在羲皇上，绕坐何烦更设冰。
课仆诣田所偶用渊明庚戌岁九月中于西田穫早稻韵
俞德邻（宋代）

人生念何事，方寸缠忧端。忧端日澒洞，胡不思自安。

富贵等电露，变灭无留观。百亩虽已隘，朝耕夕复还。

秋风穑宝实，十口无饥寒。何为苦役役，而欲事所难。

所以沮溺徒，不受名利干。行藏随用舍，千载师孔颜。

作劳有馀暇，柴门昼常关。斗酒且自劳，此外无足叹。
南昌道中
释晓莹（宋代）

东游心渺渺，趼足步迟迟。
马驿黄茅路，人家白竹篱。
归云横断岭，落日映荒陂。
何地可容足，长哦招隐诗。
夏日钞书小窗如炙念家严远出捕蝗率彼旷野炎蒸百倍因用家严送有邻弟返里原韵示诸妹
郑镜蓉（清代）

烦暑正流金，长日当季夏。姊妹小窗閒，时作喃喃语。

双丸去如梭，倏过端阳假。楸枰已懒弹，对食却杯斝。

石鼎响如潮，茶烟看绕舍。榴火复薇花，景物递相迓。

蛙鼓不停声，令人几惊咤。白汗如雨挥，黄沙将人射。

虽罢火伞张，那得清凉夜。太守同民忧，讵有案牍暇。

昔岁厄阳侯，泛滥吁可怕。今幸茁其苗，转眼纳禾稼。

胡天不悔祸，鸠鹄未蒙赦。虫豸迭为灾，扑面火云下。

大地真如炉，短后衣难卸。返署未浃旬，又促星言驾。

虽灭旋复兴，吴越若争霸。宦海嗟茫茫，何时守桑柘。

尔辈尚童心，嬉笑还怒骂。我心耿耿然，好怀那得借。

因思官阁清，松萝高插架。更有《秋水篇》，千载人脍炙。

早晚凉信来，烦忧暂可谢。能息数朝间，好把归鞍跨。

蛩声荒砌吟，萤光腐草化。扫地更焚香，襟期古人亚。

此事难预期，欲言先呕哑。八闸未云遥，远隔如浐灞。

虫口有馀粮，谚语堪慰藉。薪米庆丰年，无忧珠桂价。
猿（一作长安赠猿）
张乔（唐代）

挂月栖云向楚林，取来全是为清音。

谁知系在黄金索，翻畏侯家不敢吟。
京兆府初赴同天节宴诗二首
强至（宋代）

四月薰风转，三天瑞景舒。
歌从归启后，寿起祝尧初。
诗喜南山对，身甘北阙疏。
九韶音未作，朝野自欢如。
次韵范公游云门
王冲（宋代）

高蹑五云堆，平看万象开。
樵风溪路远，华雨梵天来。
刹倚三峰直，钟传万壑回。
叨陪上方燕，依约近中台。
送淳于秀才兰陵觐省
皎然（唐代）

欢言欲忘别，风信忽相惊。柳浦归人思，兰陵春草生。

撷芳心未及，视枕恋常盈。此去非长路，还如千里情。
为布金寺僧慧鉴作呈赵守
刘宰（宋代）

老树槎牙记佛庐，露啼蛩吊百年馀。
鼎新堂殿谁为此，壮观林泉我弗如。
身上无华惟布楼，盂中舐味祗山蔬。
野僧勤瘁能如许，罪或无多乞赦除。
杨日新辟书室以月壶榜之求诗 其二
程洵（宋代）

此郎表里久融明，胸次悠然冰玉清。虚室如今已生白，不随晦望有亏盈。
东坡种花二首
白居易（唐代）

持钱买花树，城东坡上栽。但购有花者，不限桃杏梅。

百果参杂种，千枝次第开。天时有早晚，地力无高低。

红者霞艳艳，白者雪皑皑。游蜂逐不去，好鸟亦来栖。

前有长流水，下有小平台。时拂台上石，一举风前杯。

花枝荫我头，花蕊落我怀。独酌复独咏，不觉月平西。

巴俗不爱花，竟春无人来。唯此醉太守，尽日不能回。

东坡春向暮，树木今何如。漠漠花落尽，翳翳叶生初。

每日领童仆，荷锄仍决渠。刬土壅其本，引泉溉其枯。

小树低数尺，大树长丈馀。封植来几时，高下随扶疏。

养树既如此，养民亦何殊。将欲茂枝叶，必先救根株。

云何救根株，劝农均赋租。云何茂枝叶，省事宽刑书。

移此为郡政，庶几甿俗苏。
颂古一百二十一首
释宗杲（宋代）

先师会里呈真处，临济堂前吃菜时。
连此三回露拴萦，咄这缘台盘乞儿。
感王太守见访
释简长（宋代）

行春拥隼旟，十里访禅居。
煮茗沙泉白，调琴竹阁虚。
致君公望重，对客宦情疏。
向夕回轩冕，林僧识佩鱼。
次韵梅花十绝句 其二
刘才邵（宋代）

华清赐浴洗凝脂，一曲霓裳素练衣。更有十分相似处，晓霜添就玉肌肥。
乾德以后祀感生帝十首 酌献用《崇安》。
郊庙朝会歌辞（宋代）

乐调凤律，酒浥牺尊。至灵斯御，盛德弥敦。
班班林间鸠寄内
欧阳修（宋代）

班班林间鸠，谷谷命其匹。
迨天之未雨，与汝勿相失。
春原洗新之，绿叶暗朝日。
鸣声相呼和，应答如吹律。
深栖柔桑暖，下啄高田实。
人皆笑汝拙，无巢以家室。
易安由寡求，吾羡拙之佚。
吾虽有室家，出处曾不一。
荆蛮昔窜逐，奔走若鞭抶。
山川瘴雾深，江海波涛{左风右日}。
跬步子所同，沦弃甘共没。
投身去人眼，已废谁复嫉。
山花与野草，我醉子鸣瑟。
但知贫贱安，不觉岁月忽。
还朝今几年，官禄沾儿侄。
身荣责愈重，器小忧常溢。
今年来镇阳，留滞见春物。
北潭新涨渌，鱼鸟相聱耴。
我意不在春，所忧空自咄。
一官诚易了，报国何时毕。
高堂母老矣，衰发不满栉。
昨日寄书言，新阳发旧疾。
药食子虽勤，岂若我在膝。
又云子亦病，蓬首不加髴。
书来本慰我，使我烦忧郁。
思家春梦乱，妄意占凶吉。
却思夷陵囚，其乐何可述。
前年辞谏署，朝议不加乞。
孤忠一许国，家事岂复恤。
横身当众怒，见者旁可栗。
近日读除书，朝廷更辅弼。
君恩优大臣，进退礼有秩。
小人妄希旨，论议争操笔。
又闻说朋党，次第推甲乙。
而我岂敢逃，不若先自劾。
上赖天子圣，必未加斧鑕。
一身但得贬，群口息啾唧。
公朝贤彦众，避路当揣质。
苟能因谪去，引分思藏密。
还尔禽鸟性，樊笼免惊怵。
子意其谓何，吾谋今已必。
子能甘藜藿，我易解簪绂。
嵩峰三十六，苍翠争耸出。
安得携子去，耕桑老蓬荜。
青玉案
张榘（宋代）

龙香熏被罗屏绕。任窗外、风儿峭。鸳枕梦回鸡唱晓。丫鬟惊笑，峭枝低亚，错认梅花老。

红炉兽炭装还倒。强梳洗、忙将黛眉扫。贪趁清欢争怕早。弓靴微湿，玉纤频袖，塑出狮儿好。
素风堂
郑獬（宋代）

颍水纤纤清露石，仙翁於此买烟村。
唐朝三百盛冠盖，丞相几家馀子孙。
耀世文章虽已远，传家清白至今存。
由来人物能相继，又见芝兰秀一番。
又海眼光赞
释了惠（宋代）

玉腕指尖新，力能提万钧。
上他篮子裹，未必是金鳞。
湖州歌九十八首 其七十一
汪元量（宋代）

第二筵开入九重，君王把酒劝三宫。
驼峰割罢行酥酪，又进雕盘嫩韭葱。
白日偶无客青山长对门 其四
韩淲（宋代）

人生等戏剧，衮衮徒区区。老身其回头，今有古非无。
渔隐堂独坐至夕
陆游（宋代）

斜倚筇枝岸幅巾，闭门久已谢知闻。
中庭日正花无影，曲沼风生水有纹。
三尺桐丝多静寄，一樽玉瀣足幽欣。
世间万事都忘尽，惟向闲中屡策勋。
卒岁感述 其二
杨思圣（明代）

冉冉冬日暮，积雪耀林端。负疴卧虚室，慨然念微官。

家贫禄复薄，妻孥常苦寒。况乏济时略，终当归林峦。

奈何日徵逐，索米老长安。
莲社
王十朋（宋代）

渊明修静不谈禅，孔老门中各自贤。送别虎溪三笑后，白莲流水两凄然。
王夷仲夫人挽词
楼钥（宋代）

彤史无人续，谁能识壶彜。
苹蘩奉先祖，诗礼付佳儿。
未见鱼轩乐，俄兴鸾镜悲。
藁砧方得路，肠断悼亡诗。
偈颂一百二十三首
释普度（宋代）

开口不是禅，闭口不是道。
办是个轮槌，拈来用恰好，
一击天门开，万象俱靠倒。
狭路忽相逢，拍裳呵呵笑。
汨罗
李德裕（唐代）

远谪南荒一病身，停舟暂吊汨罗人。都缘靳尚图专国，

岂是怀王厌直臣。万里碧潭秋景静，四时愁色野花新。

不劳渔父重相问，自有招魂拭泪巾。
山甫还峡石有怀书寄
舒岳祥（宋代）

静者一为别，谁将幽抱同。
行诗求谷友，买纸嘱溪翁。
数点淡云树，一行遥海鸿。
莫因寻薯蓣，深入万山丛。
太上閤端午帖子 其一
许及之（宋代）

自得广成道，长居不老天。底须桃辟恶，何用木延年。
游密庵分韵赋诗得还字
朱熹（宋代）

我行得佳友，胜日寻名山。春山既妍秀，清溪亦潺湲。

行行造禅扉，小憩腰脚顽。穷探意未已，理策重跻攀。

入谷翳蒙密，俯涧随泓湾。谁将百尺绡，挂此长林间。

雄声殷地厚，洪源泻天悭。伟哉奇特观，偿此一日闲。

所恨境过清，悄怆暮当还。顾步三叹息，人生何苦艰。
坐池上看水偶成五绝句 其一
宋庠（宋代）

冰解初分窦，波平便泛舟。岸花红吊影，沙鸭绿昂头。
过白鹤观寻岑秀才不遇
刘长卿（唐代）

不知方外客，何事锁空房。应向桃源里，教他唤阮郎。
兰陵王（甲寅初度和次贾韵）
李曾伯（宋代）

问梁益。天设金城铁壁。西风外，依约雁来，还报关山旧秋色。三秦听汉檄。远恨绵绵脉脉。频年事，虚掷桑阴，袆允诸人竟何策。

彤弓误殊锡。怅活国难医，救世须佛。平生本藉毛锥力。对弧矢初度，满头白发，何堪兵卫叠画戟。咄青史陈迹。

酒石。羡王绩。任击缶呼天，此乐何极。奚须太息惊前席。望天阍休待，梦如陶翼。柳边春后，放定远，出西域。
和曾少沂泊舟绿萝庵韵
孙继皋（明代）

明月蛾眉若个边，怜君归思在秋先。官程半借祇园树，客梦长回栈道烟。

入眼花枝何冉冉，留人燕子故翩翩。终知沈陆成高隐，不羡金貂满座蝉。
偈颂二百零五首
释正觉（宋代）

明月芦华四望连。转身人上合同船。
借功自有旁参事，历历机头看正偏。
和印心老屋陶云汀赠诗
权永佐（清代）

客星□点犯仙槎，习气全粗任笑哗。眼目井观居左海，人才霞笑慕中华。

字成瘦柏分题墨，芽展初旗试啜茶。喜得逢君天下老，柴桑氏族古名家。
拟古 其五
张九成（宋代）

余生本无用，颓然落涧阿。饥食山顶薇，寒编松上萝。

岂敢怨明山，贫贱固其宜。原宪乐穷巷，屈平愁深陂。

度量何相越，道在胡速迟。屈子则已矣，原子有馀辉。
偶作二首 其二
赵蕃（宋代）

未仕思从仕，言归盍赋归。世方疏直道，身亦堕危机。

旧宅存松桂，春山富蕨薇。渊明觉今是，伯玉悟前非。
谢朱南塘借已田为易陆宅山建玉宸道宇
卫宗武（宋代）

好山未易得，况此不多山。
靡迤八九丘，远眎犹弹丸。
几载谋一区，经营何其艰。
尺求而寸予。往往人所悭。
丙舍西复西，一岑颇巑屼。
其坡委蛇垂，宛若萦带鞶。
又类立大纛，转帜风飞翻。
其中似掌平，可为宫与坛。
荷君割膏腴，易置为我懽。
斯举昔罕闻，岂但今所难。
得以奉帝尊，峻阁而危栏。
顾惟匪陶顿，奚以役{左亻右垂}般。
盖由心愿欲，宁恤家殚残。
于兹延真侣，亦足化世顽。
报乏千镒金，感著方寸丹。
繁嗟隶黔首，孰若侪黄冠。
惟弗叛宣尼，何妨师老聃。
斯宇傥落成，屈致居其间。
玄玄五千言，言言推其端。
看生白室光，相对清昼閒。
学道能造极，何秘三神峦。
和李仆射雨中寄卢、严二给事
张籍（唐代）

郊原飞雨至，城阙湿云埋。迸点时穿牖，浮沤欲上阶。

偏滋解箨竹，并洒落花槐。晚润生琴匣，新凉满药斋。

从容朝务退，放旷掖曹乖。尽日无来客，闲吟感此怀。
杂咏一百首·茅焦
刘克庄（宋代）

焦子如天胆，秦王似屋嗔。
如何刀机上，活得解衣人。
奉和武功学士舍人纪赠文懿大师净公
徐铉（宋代）

南朝人物古犹今，只恐前身是道林。
处处经行常自适，不妨谭笑不妨吟。
戏调和鸣鹤
郑清之（宋代）

瘦鹤云霄志，相从伴独清。
可堪三径寂，频作九皋鸣。
博字输鹅颈，横空避雁声。
终辞华表去，汗漫逐骑鲸。
梅
罗隐（唐代）

天赐胭脂一抹腮，盘中磊落笛中哀。

虽然未得和羹便，曾与将军止渴来。
亲友道余至京口拟登金山饯别值雨不果
皇甫汸（明代）

云将孤岛翳，雨阻一江分。竟日岚犹湿，终宵汐迸闻。

游心飞浩渺，望眼入氤氲。莫恨登临晚，晴时是别君。
戏赠元翁
黄庭坚（宋代）

从来五字弄珠玑，忍负僧床锁翠微。
传语风流三语掾，何时缀我百家衣。
次韵无咎阎子常携琴八村
黄庭坚（宋代）

士寒饿，古犹今，向来亦有子桑琴。
倚楹啸歌非寓淫，伯牙山高水深深，万世丘垄一知音。
阎君七弦抱幽独，晁子为之梁父吟。
天寒终纬悲向壁，秋高风露声入林。
冷丝枯木拂珠网，十指乃能写人心。
村村击鼓如鸣鼍，豆田见角谷成螺。
岁丰寒士亦把酒，满眼飣餖梨枣多。
晁家公子屡经过，笑谈与世殊臼科。
文章落落映晁董，诗句往往妙阴何。
阎夫子，勿谓知人难，使琴抑怨久不和。
明光昼开九门肃，不令高才牛下歌。
送石似之仓部出倅漳州
周必大（宋代）

半刺临漳郡，荣归总不如。棠阴三世旧，梓里数程馀。

野老谈遗爱，儒先叩异书。依乌带东壁，从此照闽墟。
和高吉父六绝
杜范（宋代）

世事纷纷起笑端，五云深处最高寒。
与君便好寻前约，霁月难同俗眼看。
送祁通府入觐
孙承恩（明代）

旭日开新霁，长风吹旆旌。天空红叶落，江阔白云平。

玉帛君臣礼，扳留父老情。诗歌南浦绿，棹拂晚山青。

驿路分吴甸，河山接帝京。人瞻千里月，鹤共一天清。

勋业看前哲，才猷范后生。九重方侧席，好去立虞廷。
新楼诗二十首·杜鹃楼
李绅（唐代）

杜鹃如火千房拆，丹槛低看晚景中。
繁艳向人啼宿露，落英飘砌怨春风。
早梅昔待佳人折，好月谁将老子同。
惟有此花随越鸟，一声啼处满山红。
京西初归作
李复（宋代）

少年轻喜欲凭虚，误落尘中二纪余。
生事萧条寒叶散，故人寥落晓星疏。
残骸已脱风波晚，清枕方回醉梦初。
却觅渔蓑寻旧钓，一溪烟雨伴春锄。
离建宁
韦骧（宋代）

境穷昭武入长汀，溪侧山根指去程。护险栏干红缭绕，依稀如傍蜀江行。
关下早行
林宽（唐代）

轧轧推危辙，听鸡独早行。风吹宿霭散，月照华山明。

白首东西客，黄河昼夜清。相逢皆有事，唯我是闲情。
秋来益觉顽健时一出游意中甚适杂赋五字
陆游（宋代）

渡水得鱼舍，乞浆敲竹扉。
地偏花带恨，林暖鸟忘归。
独往非违世，幽居自息机。
晚来清兴极，更喜雨霏霏。
菩萨蛮 腊梅
李邦献（宋代）

薰沈刻蜡工夫巧。蜜脾锁碎金钟小。别是一般香。解教人断肠。

冰霜相与瘦。清在江梅右。念我忍寒来。怜君特地开。
癸丑寒食曹山饭僧荐章淑人不胜悼往之怀书二诗于方丈屋壁 其一
孙觌（宋代）

川逝日已远，蓬漂久未归。异乡惊岁换，宿草变春晖。

魂梦差参是，音容想像非。遥怜小儿女，恸哭纸钱飞。
凌霄附柏
文同（宋代）

古柏苍苍高入云，凌霄万朵拥其身。
有如巨君染须发，新娶杜陵佳丽人。
南乡子 闻雁感怀
李因（明代）

嘹呖过南楼，字字横空引起愁。欲作家书何处寄，谁投，目送孤鸿泪暗流。

忆昔共追游，荻岸渔汀系小舟。又是那年时候也，休休，开到黄花知几秋。
半塘晚步 其一
李大成（清代）

几缕炊烟散晚晴，平桥水远漾空明。秋郊十里寻诗路，人在西风落叶行。
杂诗（五首）
童冀（明代）

生世无百年，我愿常欢喜。
尊中有美酒，胸次无尘事。
宠辱了不知，动静得如意。
妻孥常在眼，亲故数相值。
畅饮送余年，一任岁月驶。
身后称善人，财产不须置。¤
去粤效玄晖体却寄苏铨部道先
林大春（明代）

离袂临广潮，离帆下丰渚。长途一以长，玉容旷修阻。

龙泉怅复分，凤吹怜欢聚。夕鳞翔碧川，秋鸟游珠树。

感此夜西征，幽怀日东注。夙期宁遽逢，芳讯何当遇。

日入吟虚堂，出门谁与晤。
汉江临泛
王维（唐代）

楚塞三湘接，荆门九派通。
江流天地外，山色有无中。
郡邑浮前浦，波澜动远空。
襄阳好风日，留醉与山翁。
登大丰山
赖世隆（明代）

万仞云峰护一山，九天风露透衣寒。固知仙境多灵迹，莫向枰棋着意看。
植菊
刘挚（宋代）

春花悦时人，赏玩纷仆仆。南园一夜风，地上红盈掬。

我似鹿皮翁，秖爱晚秋菊。团团绿玉丛，移趁烟雨斸。

愿言早芬敷，重阳日已促。煌煌想金葩，况此风露足。

岂止插满头，服之明两目。滋养溉清泉，围护编翠竹。

多开万铃奇，勿变桃花俗。酒熟落帽天，不作牛山曲。
中秋无月与伸仲饮书斋书呈伸仲
葛胜仲（宋代）

我生不如意，十事常七八。穷巷属中秋，乃有长者辙。

相逢急呼酒，坐待盛满月。那知天所閟，不吐冰轮洁。

王孙神肤清，与月真莫逆。牛渚舫中人，武昌楼上客。

千古明月句，腹中无一阙。我穷辄相累，昏灯照愁绝。

窗蕉响疏雨，杯负琉璃滑。岂无仍圆夜，又恐间何阔。

呼童歌呜呜，一笑助耳热。
过相台
许及之（宋代）

胡儿吹笛醉秦楼，月白风清只共愁。魏国九京如可作，锦衣能复故乡留。
寄王察院三首
白玉蟾（宋代）

不读儒书读道书，故人听我自江湖。
君今一武登台省，我亦三清直殿庐。
新晴即事
郭麟（清代）

游罢回船泊钓矶，濛濛晴雪扑人衣。
春阴亦未全无用，留住杨花一日飞。
秋晓 其四
章甫（宋代）

鸿雁何时来，肃肃楚天晓。悲鸣向江南，江北稻粱少。
百字令 咏史
曹贞吉（清代）

海门一点，驾素车白马，怒潮来去。回首苏台金虎气，断送几场歌舞。

鄢郢家门，荆蛮带砺，两地应难补。英魂犹在，空余血泪凝注。

五千甲楯行成，十年生聚，轧轧勾章橹。吴越兴亡关底事，都作寒江烟雾。

入楚旌旗，盟齐岁月，寂寞浑无据。芦中人杳，区区恩怨何苦。
谢林簿遗庐阜茶芽 其二
潘牥（宋代）

向来皇祐最升平，民识犁锄不识兵。茶向此时还有录，令人长羡蔡端明。
赠别
许浑（唐代）

眼前迎送不曾休，相续轮蹄似水流。
门外若无南北路，人间应免别离愁。
苏秦六印归何日，潘岳双毛去值秋。
莫怪分襟衔泪语，十年耕钓忆沧洲。
送姜学在归吴门
梅文鼎（清代）

午桥雨过杜鹃啼，归客扁舟发宛溪。下濑薰风吹去棹，到家绿树遍长堤。

伯兄稚子经年别，画舸名园几处题。难忘敬亭山下路，清秋迟尔共扶藜。
李自得避水佛楼以诗见报用来韵却答
张萱（明代）

泼墨崩云涨碧空，滔滔谁挽百川东。波臣已断巨鳌足，逋客且卧冯彝宫。

灶底蛙鸣嗟桂玉，楼头蝇冻付苓通。新晴钟鼓忽相报，迟尔开尊一镜中。
永安寺遇父老
罗巩（宋代）

複水横山清且长，弦歌亹亹过黉堂。
相迎父老争冠带，自是泾川礼义乡。
满江红
李节（唐代）

纸帐温，春睡稳，窗槐摇绿。吾老矣，不堪重著，翠围红簇。

千古清风荆布在，一家乐事糟糠足。笑杜陵、憔悴漫多情，须燕玉。

求凰意，传新曲。骖鸾梦，从渠续。问临邛何贱，会稽何辱。

畎亩岂无天下士，斧斤不到山中木。但莫教、风雨两雏鸠，危枝宿。
绿阴
周石原（元代）

万紫千红梦已休，眼中惊见翠光浮。数声啼鸟无寻处，几度斜阳不入楼。

润透琴书浑欲雨，凉生衣袂已先秋。此时蒲柳还多感，莫遣西风一夜愁。
七禽咏·早耕早布
刘学箕（宋代）

早耕早巾，节物如流春色暮。
金房土瘠无稻田，布耕播种种何处。
一春焦涸旱无雨，麦穗藏头犹未吐。
麦穗不吐人不尤，粟田再种秋要收。
只愁夏料欠输纳，悍吏坐门官不休。
拟庾子山咏画屏风诗 其二十四
张鹤龄（清代）

斜阳下古台，画烛唤传杯。楚舞空江怨，燕筑暮云开。

片云移翠竹，零雨落黄梅。天北星辰指，江南书剑来。
宝相花
舒岳祥（宋代）

春风不到上林花，流落民间日又斜。
曾向玉堂承雨露，可堪金屋委尘沙。
生来富贵由天分，到底风流出内家。
莫讶绿繁伤手刺，幽贞难犯可吁嗟。
菊花
徐夤（唐代）

桓景登高事可寻，黄花开处绿畦深。消灾辟恶君须采，

冷露寒畦我自禁。篱物早荣还早谢，涧松同德复同心。

陶公岂是居贫者，剩有东篱万朵金。
酬李校书
释重顯（宋代）

一回辞我一回吟，眷恋岩叢意转深。
翻谢霜松不凋落，与君同有岁寒心。
次韵赵子野石城钓月图
楼钥（宋代）

石城江头可怜月，曾照六朝清夜猎。
古往今来知几何，长江衮衮萧萧叶。
谪仙去后诗盟寒，王孙诗瘦清栾栾。
诗情浩荡坐无奈，扁舟笑把磻溪竿。
江平风轻波瑟瑟，宿霭卷空天一色。
东风吹句入长安，一卷风流坐中得。
初得神意清，再读胸次平。
回头明月只如故，世上兴废徒纷更。
想君一叶方掀舞，夜静水寒谁与语。
船头有酒且孤斟，莫向金陵重怀古。
次韵答子容三首 其三
周紫芝（宋代）

故交天一涯，涂路困脩阻。新交同一邦，对面日晤语。

知君相知心，政在亹亹处。朝屐穷幽深，夜床同晓雨。

似闻跫然音，振翮便轻举。俗物多败人，公其勿轻许。
鹧鸪天·披拂芝兰便断金
韩玉（宋代）

披拂芝兰便断金。顿成南北岂胜任。三年尊酒半生话，千里云山一寸心。休怅望，莫登临。梦魂何处不相寻。柔肠欲问愁多少，未比湘江烟水深。
送李仲宾同知
牟巘（宋代）

一别丰仪十载间，新春再见为开颜。鸡林传去诗如锦，龙节归来鬓未斑。

白日丝纶端可待，平分风月早须还。此行已满英雄彀，同上烟霞紫禁班。
今夕
陈与义（宋代）

今夕定何夕，对此山苍然。
偷生经五载，幽意独已坚。
微阴拱众木，静夜闻孤泉。
唯应寂寞事，可以送余年。
王伯厚和予墙字韵因用其韵记五月八日同饮池上之作
晁公溯（宋代）

蜀人工词赋，作者司马扬。其声中律吕，今有房中章。

顾尝评笔力，盖可补诗亡。追思每叹息，浩歌徒慨慷。

虽无铜水池，想见金芝芳。属此乐大予，遍之署清商。

是邦故俎豆，夫岂数乐浪。能唱襄阳曲，不减大堤倡。

助我饮在泮，惭君并游梁。临波揽芙蓉，翠叶以为觞。

酌酒满贮之，如挹白露光。放杯且勿遽，更当谋乐方。

左右嗟未省，旁观犹堵墙。
送颢法师往太原讲兼呈李司徒
无可（唐代）

近腊辞精舍，并州谒尚公。路长山忽尽，塞广雪无穷。

讲席开晴垒，禅衣涉远风。闻经诸弟子，应满此门中。
庭前
陆龟蒙（唐代）

合欢能解恚，萱草信忘忧。尽向庭前种，萋萋特地愁。
次韵程给事会稽八咏 妙乐庵
赵抃（宋代）

三年时得憩圆庵，有客禅机不在谈。妙乐佳名人不会，府中无事昼潭潭。
早春新晴
陆游（宋代）

柳弄春柔拂小潭，山横霁色卷浮岚。
飞扬旛脚掷东北，零落梅浮余二三。
村店疏灯新卖酒，神祠叠鼓正祈蚕。
幽人睡起东园去，芹茁萱芽又满篮。
熙宁祭风师五首 其三 奠币用《容安》。
郊庙朝会歌辞（宋代）

育我嘉生，神惠是仰。载致斯币，庶几用享。鼓之舞之，式繄尔神。

锡福无疆，佑此下民。
妙智寺
陈白（宋代）

台岭名将方丈齐，当年曾说二仟迷。
无人再得洞中信，空有桃花落剡溪。
书林逋诗后
苏轼（宋代）

吴侬生长湖山曲，呼吸湖光饮山渌。
不论世外隐君子，佣儿贩妇皆冰玉。
先生可是绝俗人，神清骨冷无由俗。
我不识君曾梦见，瞳子了然光可烛。
遗篇妙字处处有，步绕西湖看不足。
诗如东野不言寒，书似西台差少肉。
平生高节已难继，将死微言犹可录。
自言不作封禅书，更肯悲吟白头曲！
我笑吴人不好事，好作祠堂傍修竹。
不然配食水仙王，一盏寒泉荐秋菊。
忆古襄州西教场打毬
陈郁（宋代）

忆参元帅古襄州，几度莎场马打毬。鞍辔闹装都一样，野夫不着皂貂裘。
试院书事呈子骏明叔三篇
孔武仲（宋代）

汾阳韦曲尽名臣，邂逅群居得远孙。
玉琢两圭看德器，河倾千里瞰词源。
鸳行平日随朝谒，鼎立今朝定讨论。
只恐门开便分散，追风难认马蹄痕。
西湖晚归回望孤山寺赠诸客
白居易（唐代）

柳湖松岛莲花寺，晚动归桡出道场。
卢橘子低山雨重，栟榈叶战水风凉。
烟波澹荡摇空碧，楼殿参差倚夕阳。
到岸请君回首望，蓬莱宫在海中央。
诗四首 其一
范镇（宋代）

风定雪新晴，尘埃眼豁明。青山似相识，终日伴人行。
和赵积中白莲三首
王之道（宋代）

耻同流辈弄胭脂，一样新裁雪白衣。
何日与君攜酒去，两般分取载将归。
登学宫城墙眺望寄曾宏父
刘一止（宋代）

寂寞无毡老郑虔，登临此日意茫然。云开北渚炊烟外，春到西城战血边。

江草唤愁无畔岸，官梅动兴得清便。南风藻思传家旧，好寄东风御柳篇。
感遇诗三十八首·其六
陈子昂（唐代）

吾观龙变化，乃知至阳精。
石林何冥密，幽洞无留行。
古之得仙道，信与元化并。
玄感非象识，谁能测沈冥。
世人拘目见，酣酒笑丹经。
昆仑有瑶树，安得采其英。
次韵感怀
程公许（宋代）

称意人生不待多，诛茅只爱傍沧波。
万间方丈均容膝，苦志疲形能几何。
谢章平远惠笔
黄庚（元代）

管城二子样尖新，分惠山房胜馈金。
淮兔拔毛夸匠巧，鲁鱼正馈见功深。
抄书未得纤毫力，握管难忘一寸心。
挥翰玉堂无梦到，雅宜茅屋写清吟。
琵琶仙·忆昔
曾廉（清代）

樱笋香时，有兰桨、打破千重银浪。惊定还愕，疑当年苏小模样。

看画扇、亲题小字，谛观了、是真非诳。且与安排，金尊绮席，丝竹豪亮。

又还说、天上星移，怪珠箔、东风总无恙。欲把一杯清醑，与云鬟偎傍。

思往昔、藏钩射覆，换红牙、一曲低唱。这一回巧相逢，甚时重访。
初到连江和林公晔先辈
李弥逊（宋代）

投老身名信陆沉，欲将白发寄遥岑。
赋诗未敢师彭泽。抱瓮真堪友汉阴。
江面飞桥夸壮丽，山腰卧石必幽深。
公才清绝参奇观，慰我和年去国心。
句
范温（宋代）

夷甫雌黄须倚阁，君卿唇舌要施行。
哭复荆山
释文珦（宋代）

分讲南山日，人推学问精。
弥纶八教网，坚实五言城。
愿力生前重，声华灭后清。
家山孤塔在，过者敬如生。
春怀
吴龙翰（宋代）

梨花院落雨初晴，小醉醒来睡不成。
过客光阴易老态，故人山色却长情。
歌喉呖呖鸟声隽，舞袖翩翩蝶翅轻。
好景相看作挞尽，闭门不觉了清明。
次韵耿荐可催菊三首
仲并（宋代）

黄花应自惜离披，欲放清香故故迟。
病客高眠防不肯，剩裁好语报花知。
放歌，赠吴鉴在
钱澄之（清代）

吴生，尔是州来季子裔，我为吴越钱王孙。我父少年负豪气，尔祖髫龀称弟昆。

尔能下笔风雨惊，我亦有文金石声。上媲枚、马下李、杜，乡人笑骂两狂生。

狂生挟策天下走，卖赋时人人不受。武水公子横才名，一听黄钟碎瓦缶。

场前惯赌凉州词，座下频使周颙酒。诗成笑傲如牛吼，吴侬满前谁开口！

我遭网罗君在疚，海内气数逢阳九。奸雄坏国国祚移，江南风尘戎马嘶。

子已弃家长千里，我犹浮宅浙水西。公子倾家建义旗，磨盾草檄鬼神啼。

博浪一椎竟何用，使我妻子并鲸鲵！鸟惊鱼骇东西逝，我独何辜困吴市！

蒺藜两脚望星奔，子犹待诏金马门。厨烟萧条雪拥户，相逢一恸怪我存。

以手拭泪泪不止，问我南来何所恃？赋就难遇狗监荐，粒绝莫送胡奴米。

踉跄导我谒贵人，贵人高卧朝不起。出门赠我一缗钱，愧彼黔娄反袂死！

吴生、吴生何数奇，我不学入关上书市井儿。古来圣贤几得志，我死子殡铭我碑！

铭曰「龙眠酒徒湖海士，有才无命如赵岐」。
送庞舅大夫
张舜民（宋代）

外家门馆未应疏，舅氏多能作大夫。
才命淹回犹半刺，舟船缭大向三吴。
兴公自有游山赋，郑老宁无过海图。
去国长年宜自爱，不须频叩步兵厨。
次韵团练君侯新居二诗 其一
朱松（宋代）

江村结屋老垂垂，诗乞桤栽手自移。他日南楼看鸱集，莫忘烟雨狎鸥时。
九日进茱萸山诗五首 其一
张说（唐代）

家居洛阳下，举目见嵩山。刻作茱萸节，情生造化间。
题朱之纯谷阳园
蔡肇（宋代）

陆机异时宅，故物无复迹。
悠悠谷水阳，野水凄余碧。
我观豪士谷，文字岂不白。
一为功名误，末路真可惜。
至今赐雨夜，哀鹤鸣不息。
千秋得吾人，净眼照阡陌。
结茅风烟际，一悟世网窄。
古今一丘貉，贵贱百年客。
闭门橙橘香，隐几冰冻释。
我惭升斗禄，矫首望八极。
人生劳佚间，此殆天所檄。
鹏翔赤霄动，鲸喷碧海坼。
为尔具扁舟，送此齿发迫。
茆屋
吴法（清代）

茆椽近野田，亭午见炊烟。稚笋穿篱出，夭桃傍水妍。

云霞诸岭近，鸡犬数家连。睍睆闻黄鸟，清于弄管弦。
亚卿知郡似公提刑判府沈公邀仆与康亚卿饮席上作
程敏政（明代）

百雉山城两谪居，一尊相属晚秋馀。侵人白发凭多少，阅世浮云自卷舒。

林下正容吾辈拙，天涯谁说故人疏。遥闻圣主覃恩诏，拟逐田翁款使车。